## Carlos Mazón anuncia una "ronda de diàleg" amb tots els grups parlamentaris per a conjuminar esforços en els assumptes clau per a la Comunitat Valenciana

*** L'objectiu és consensuar una estratègia comuna en matèria de finançament autonòmic, inversions de l'Estat, aigua, renovació dels òrgans estatutaris i dret civil valencià, entre altres
* Denuncia que l'acord d'investidura de Pedro Sánchez "soscava les bases dels principis constitucionals" i constituïx "un mur que cal derrocar", perquè instaura "tractaments singulars" per a Catalunya
* Insistix que exigirà "sense descans" la cessió de la Dama d'Elx i la tornada a Orihuela del Llibre dels Repartiments, ja que "formen part de la història, la cultura i el patrimoni de tots els valencians"
* Condemna novament la violència en les manifestacions i assenyala que la Comunitat Valenciana "no pot acostumar-se a recollir les engrunes del que uns altres han aconseguit a través del xantatge"
* El president de la Generalitat ha intervingut en el debat de les Corts sobre les conseqüències per a la Comunitat Valenciana dels acords d'investidura i governabilitat d'Espanya**

**València.**

El president de la Generalitat, Carlos Mazón, ha anunciat que en els pròxims dies convocarà tots els grups polítics a una "ronda de diàleg" amb la finalitat de conjuminar esforços en els assumptes clau per a la Comunitat Valenciana, com ara el finançament autonòmic, les inversions de l’Estat, l’aigua, la renovació dels òrgans estatutaris i el dret civil valencià.

Així ho ha manifestat durant la seua intervenció en la sessió plenària de les Corts, en la qual s’ha debatut sobre les conseqüències per a la Comunitat Valenciana dels acords d’investidura i governabilitat d’Espanya.

En este sentit, el cap del Consell ha defés la posada en marxa d’una estratègia comuna de tots els parlamentaris de la Comunitat per a condicionar l’aprovació dels Pressupostos Generals de l’Estat a la reforma del model de finançament autonòmic, inversions per a la Comunitat Valenciana concordes al seu pes territorial i poblacional, i un calendari "creïble" de pagament del deute en matèria de dependència i de la despesa sanitària dels desplaçats.

En este sentit, ha oferit a la resta de grups parlamentaris treballar conjuntament les esmenes que s’hagen de presentar als Pressupostos Generals de l’Estat per a aconseguir els objectius esmentats.

En el transcurs de la seua intervenció, Mazón ha avançat que iniciarà de manera "immediata" una ronda de contactes per a la renovació dels òrgans estatutaris, i ha instat els grups parlamentaris a participar en la Mesa de l’Aigua, així com aconseguir una postura comuna en matèria de dret civil valencià.

El president ha sol·licitat al partit socialista que remeta les seues propostes de pacte anunciades per Ximo Puig durant el debat d’investidura valencià, a les quals Mazón també va sumar acords en matèria de finançament i aigua. En este sentit, ha reiterat la necessitat d’"analitzar eixe camí i avançar-hi, en una ronda de diàleg" per a establir en una "estratègia comuna de tots els parlamentaris de la Comunitat".

**"Tractaments singulars"**

Durant la seua intervenció, el president ha denunciat que l’acord d’investidura "soscava les bases dels principis constitucionals" i ha lamentat que no haja sigut "discutit o exposat a plena llum", sinó que ha sigut subscrit "amb traïdoria i nocturnitat en un hotel de Brussel·les".

Així mateix, ha assegurat que l’acord constituïx "un mur que cal derrocar", ja que instaura una sèrie de "tractaments singulars" com el finançament per a Catalunya, el traspàs integral de rodalia, el finançament dels Mossos, nous òrgans judicials, serveis penitenciaris, recerca i desenvolupament o beques i ajudes a l’estudi, o el parc immobiliari de l’Estat al servei de la Generalitat Catalana.

**Cessió d’edificis públics, Dama d’Elx i Llibre dels Repartiments**

En la seua intervenció, Mazón ha reivindicat la cessió gratuïta dels edificis patrimoni de l’Estat a la Comunitat Valenciana, "perquè formen part del patrimoni públic de tots els valencians".

De la mateixa manera, ha insistit que exigirà "sense descans" la cessió de la Dama d’Elx o la tornada a Orihuela del Llibre dels Repartiments, "que forma part de la història, la cultura i el patrimoni de tots els valencians".

**Defensa dels interessos valencians**

En el transcurs del debat, el cap del Consell ha instat la resta de grups parlamentaris a explicar la seua posició davant dels acords d’investidura, i a defendre els interessos valencians, i ha manifestat la seua negativa a "recollir les engrunes del que uns altres han aconseguit a través del xantatge".

En este sentit, ha defés que qualsevol matèria que afecte la Comunitat Valenciana siga debatuda en les Corts i no s’haja d’"enviar un encàrrec al germà major, perquè, a Ginebra, condicionen l’aigua que arriba al Vinalopó, les plantes fotovoltaiques que s’autoritzen o els trams del Corredor que s’acceleren".

Carlos Mazón ha assenyalat que la política de costes, la resolució del dèficit hídric, l’ampliació del port de València, la política d’habitatge, "qualsevol classe de decisió, per mínima que siga, serà una política que decidixen uns altres, i que nosaltres passarem per ser els espectadors d’eixa dinàmica de despulla de l’Estat".

I ha qualificat d’"inconcebible" que el que afecta les polítiques d’Estat, les polítiques de Sanitat, el repartiment de les inversions, la capacitat que tinguen les comunitats autònomes per a fer política, "s’autoritze en un procés de verificació a l’estranger, en secret, amb un mediador estranger".

**Condemna de la violència**

Durant la seua intervenció, el president ha condemnat novament la violència en les manifestacions en contra dels acords d’investidura de Pedro Sánchez com a president del Govern, i ha assegurat que "no m’agraden les protestes davant de les seus dels partits polítics", al mateix temps que ha manifestat que alguns "estem graduats a patir l’escarni".

El president ha reiterat el seu propòsit de donar suport a les manifestacions "a plena llum del dia, sense passamuntanyes, amb el rostre visible i la netedat en les actituds", però també ha criticat la "superioritat moral" i la "suposada indignació" dels qui han utilitzat "el malestar del carrer per a perseguir, assenyalar i violentar persones i seus en altres etapes".

Fecha: 22/11/2023